Document ID: 32011D0633

KOMISIJAS ĪSTENOŠANAS LĒMUMS
(2011. gada 15. septembris)
par dzelzceļa infrastruktūras reģistra kopīgajām specifikācijām
(izziņots ar dokumenta numuru C(2011) 6383)
(Dokuments attiecas uz EEZ)
(2011/633/ES)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2008. gada 17. jūnija Direktīvu 2008/57/EK par dzelzceļa sistēmas savstarpēju izmantojamību Kopienā (1) un jo īpaši tās 35. panta 2. punktu,
tā kā:
(1)
Saskaņā ar Direktīvas 2008/57/EK 35. pantu katrai dalībvalstij ir jānodrošina infrastruktūras reģistra publicēšana un papildināšana. Komisijai ir jāapstiprina reģistra specifikācijas, pamatojoties uz projektu, ko sagatavo Eiropas Dzelzceļa aģentūra (turpmāk tekstā - “Aģentūra”).
(2)
Lai reģistru dati būtu viegli pieejami vairākās dalībvalstīs, vajadzīgas kopīgas papildu specifikācijas. Datorizētas kopīgas lietotāja saskarnes kā dzelzceļa infrastruktūras Eiropas līmeņa virtuāla reģistra izstrāde un izvēršana jāīsteno kopā ar valstu infrastruktūras reģistru izveidi un datu vākšanu. Dalībvalstīm ar Aģentūras palīdzību ir jāsadarbojas, lai nodrošinātu, ka šie reģistri ir darbspējīgi, satur visus datus, ir savienoti un nodrošina lietotājiem kopīgu saskarni.
(3)
Šajā lēmumā paredzētie pasākumi atbilst atzinumam, ko sniegusi komiteja, kas izveidota saskaņā ar Direktīvas 2008/57/EK 29. panta 1. punktu,
IR PIEŅĒMUSI ŠO LĒMUMU.
1. pants
Infrastruktūras reģistra kopīgās specifikācijas, kas minētas Direktīvas 2008/57/EK 35. pantā, ir noteiktas šā lēmuma pielikumā.
2. pants
1. Katra dalībvalsts nodrošina sava infrastruktūras reģistra datorizāciju un atbilstību kopīgo specifikāciju prasībām, kas minētas 1. pantā, ne vēlāk kā trīs gadu laikā pēc šā lēmuma stāšanās spēkā.
2. Dalībvalstis nodrošina savu reģistru savienošanu un pievienošanu kopīgai lietotāja saskarnei, kas minēta 4. pantā, ne vēlāk kā sešu mēnešu laikā pēc tam, kad šī saskarne kļūst darbspējīga.
3. pants
Aģentūra publicē pieteikumu iesniegšanas rokasgrāmatu par specifikācijām, kas minētas 1. pantā, ne vēlāk kā viena gada laikā pēc šā lēmuma stāšanās spēkā un nodrošina tās pastāvīgu aktualizāciju. Pieteikumu iesniegšanas rokasgrāmatā par katru parametru iekļauj atsauci uz attiecīgu punktu Savstarpējas izmantojamības tehniskajās specifikācijās (SITS).
4. pants
1. Aģentūra izstrādā detalizētu specifikāciju projektu, pārvaldības un īstenošanas plānu a) kopīgās lietotāja saskarnes izstrādei, testēšanai, izvēršanai un ekspluatācijai un b) valstu reģistru savstarpējai savienošanai. Aģentūra iesniedz to Komisijai ne vēlāk kā viena gada laikā pēc šā lēmuma stāšanās spēkā.
2. Kopīgā lietotāja saskarne, kas minēta 1. punktā, ir tīmekļa lietojumprogramma, kas atvieglo piekļuvi infrastruktūras reģistru datiem Eiropas līmenī. Tā ir darbspējīga ne vēlāk kā trīs gadu laikā pēc šā lēmuma stāšanās spēkā.
3. Ja tas nepieciešams SITS izstrādes attīstībai, Aģentūra iesaka atjauninājumus specifikācijām, kas minētas 1. pantā, un detalizētajām specifikācijām, kas minētas šā panta 1. punktā.
5. pants
1. Dalībvalstis nodrošina nepieciešamo datu vākšanu un iekļaušanu valsts infrastruktūras reģistros saskaņā ar 2. līdz 5. punktu. Tās nodrošina šo datu drošumu un aktualizāciju.
2. Infrastruktūru datus par kravas pārvadājumu koridoriem, kas definēti Eiropas Parlamenta un Padomes Regulas (ES) Nr. 913/2010 (2) pielikumā, vāc un iekļauj valsts infrastruktūras reģistrā ne vēlāk kā trīs gadu laikā pēc šā lēmuma stāšanās spēkā.
3. Datus par infrastruktūrām, kas nodotas ekspluatācijā pēc Direktīvas 2008/57/EK stāšanās spēkā un pirms šā lēmuma stāšanās spēkā, izņemot 2. punktā minētos datus, vāc un iekļauj valsts infrastruktūras reģistrā ne vēlāk kā trīs gadu laikā pēc šā lēmuma stāšanās spēkā.
4. Datus par infrastruktūrām, kas nodotas ekspluatācijā pirms Direktīvas 2008/57/EK stāšanās spēkā, izņemot 2. punktā minētos datus, vāc un iekļauj valsts infrastruktūras reģistrā saskaņā ar valsts īstenošanas plānu, kas minēts 6. panta 1. punktā, bet ne vēlāk kā piecu gadu laikā pēc šā lēmuma stāšanās spēkā.
5. Datus par privātajiem pievedceļiem, kas nodoti ekspluatācijā pirms Direktīvas 2008/57/EK stāšanās spēkā, vāc un iekļauj valsts infrastruktūras reģistrā saskaņā ar valsts īstenošanas plānu, kas minēts 6. panta 1. punktā, bet ne vēlāk kā septiņu gadu laikā pēc šā lēmuma stāšanās spēkā.
6. Datus par infrastruktūrām, kas nodotas ekspluatācijā pēc šā lēmuma stāšanās spēkā, iekļauj valsts infrastruktūras reģistrā, tiklīdz šīs infrastruktūras ir nodotas ekspluatācijā un ir izveidots 2. panta 1. punktā minētais reģistrs.
6. pants
1. Katra dalībvalsts sagatavo valsts īstenošanas plāna projektu, lai izpildītu pienākumus, kas izriet no šā lēmuma, kā arī laika grafiku. Valsts īstenošanas plānu iesniedz Komisijai ne vēlāk kā sešus mēnešus pēc šā lēmuma stāšanās spēkā.
2. Aģentūra koordinē, uzrauga un atbalsta valstu infrastruktūras reģistru ieviešanu. Jo īpaši tā izveido un vada grupu, kuru veido struktūru pārstāvji, kuras atbild par valstu reģistru izveidi un uzturēšanu. Šīs struktūras ik pēc četriem mēnešiem nosūta Aģentūrai īstenošanas gaitas ziņojumu. Aģentūra regulāri informē Komisiju par šā lēmuma īstenošanas gaitu.
7. pants
Šo lēmumu piemēro no 2012. gada 16. marta.
8. pants
Šis lēmums ir adresēts dalībvalstīm un Eiropas Dzelzceļa aģentūrai.
Briselē, 2011. gada 15. septembrī

Labels: 7
12
8
15